濂溪詩
作者：黄庭堅
朝代：宋

paragraphs: 溪毛秀兮水清，可飯羹兮濯纓，不漁民利兮又何有于名。
絃琴兮觴酒，寫溪聲兮延五老以爲壽。
蟬蛻塵埃兮玉雪自清，聽潺湲兮鑒澄明。
激貪兮敦薄，非青蘋白鷗兮誰與同樂。
津有舟兮蕩有蓮，勝日兮與客就閒。
人聞拏音兮不知何處散髮醉，高荷爲蓋兮倚芙蓉以當伎。
霜清水寒兮舟著平沙，八方同宇兮雲月爲家。
懷連城兮佩明月，魚鳥親人兮野老同社而爭席。
白雲蒙頭兮與南山爲伍，非夫人攘臂兮誰余敢侮。